“ราชวิทยาลัยจุฬาภรณ์” เปิด 5 ขั้นตอนจอง “ซิโนฟาร์ม” รอบปชช. ดีเดย์ 18 ก.ค.นี้
“ราชวิทยาลัยจุฬาภรณ์” เปิด 5 ขั้นตอนจอง “วัคซีนซิโนฟาร์ม” รอบประชาชนทั่วไป จำนวน 40,000 ราย เริ่มวันที่ 18 ก.ค.64 เวลา 8.00 น. ผ่านเว็บไซต์และแอปพลิเคชั่น
16 ก.ค. 2564

ผู้สื่อข่าวรายงานว่า ราชวิทยาลัยจุฬาภรณ์ เปิดขั้นตอนการจองวัคซีนทางเลือก “ซิโนฟาร์ม” สำหรับประชาชน วันที่ 18 กรกฎาคม 2564 เวลา 8.00 น. จำนวน 40,000 ราย ดังต่อไปนี้
ขั้นตอนที่ 1 ลงทะเบียนผู้จองสิทธิ
– ผ่านเว็บไซต์ https://sinopharm.cra.ac.th
– แอปพลิเคชั่น CRA SINOP ทั้งระบบ iOS และ Android โดยการดาวน์โหลดแอปฯ อยู่ระหว่างรออนุมัติจากระบบ iOS ใน App Store และ Android ใน Play Store
ส่วนการลงทะเบียนรับสิทธิผู้ฉีดวัคซีนจะต้องเป็นบุคคลที่ระบุตามเลขที่บัตรประชาชน* หรือเลขที่หนังสือเดินทาง หรือเลขที่บัตรประจำตัวคนซึ่งไม่มีสัญชาติไทยเท่านั้น สำหรับบัตรประชาชนที่ลงทะเบียนจะต้องกรอก Laser ID หรือ เลขรหัสหลังบัตรประจำตัวประชาชนด้วย โดยสามารถลงทะเบียนแทนบุคคลอื่นได้ซึ่งใช้เลขที่บัตรประชาชนของผู้ที่จะรับสิทธิเท่านั้น เมื่อลงทะเบียนและโอนเงินแล้วจะไม่สามารถเปลี่ยนสิทธิให้บุคคลอื่นได้ทุกกรณี
 
ขั้นตอนที่ 2 จองวัคซีนและบริจาค
โดย 1 สิทธิการจอง = จองวัคซีนซิโนฟาร์ม 2 โดส ราคา 1,554 บาท (โดสละ 777 บาท) และราชวิทยาลัยจุฬาภรณ์ร่วมบริจาคสมทบอีกครึ่งโดสให้กับผู้ด้อยโอกาสในรอบแรก จำนวน 10,000 ราย โดยให้ระบุข้อมูลการจองตามขั้นตอน ดังนี้
– เลือกกลุ่มที่ประสงค์จะให้ราชวิทยาลัยจุฬาภรณ์บริจาควัคซีน
– เลือกโรงพยาบาลและวันนัดหมายเข้ารับการฉีดวัคซีน
– บริจาคเพิ่มเติมสมทบทุนเพื่อการป้องกันและรักษาโควิด-19 ตามจิตศรัทธา (ไม่สามารถขอใบเสร็จเพื่อหักลดหย่อนภาษีได้)
– ตรวจสอบเพื่อยืนยันข้อมูลรายละเอียดการลงทะเบียนจองวัคซีน
– กดยืนยันชำระเงิน เพื่อรับ QR Code แจ้งยอดชำระทั้งหมด
 
ขั้นตอนที่ 3 ชำระเงินการจองวัคซีน
บันทึกคิวอาร์โค้ดและนำไปสแกนชำระผ่านแอปพลิเคชั่นทุกธนาคาร ชำระเงินภายใน 24 ชั่วโมง กรณีเกินกำหนดชำระเงิน ผู้จองสิทธิจะไม่ได้รับการจัดสรรวัคซีนในรอบนี้ หลังจากชำระเงินเรียบร้อยแล้วรอยืนยันสถานะการชำระเงินในระบบภายใน 2 วันทำการ จึงจะสามารถดำเนินการในขั้นตอนต่อไปได้
ขั้นตอนที่ 4 ทำแบบคัดกรองและใบยินยอมการฉีดวัคซีน
โดยหลังจากทำแบบคัดกรองและใบยินยอมเสร็จสิ้น ท่านจะได้รับ QR Code ให้ท่านบันทึกเก็บไว้เพื่อนำไปติดต่อโรงพยาบาลที่ท่านเลือกเข้ารับบริการฉีดวัคซีนตามวันที่นัดหมาย
ขั้นตอนที่ 5 เข้ารับวัคซีนเข็มที่ 1 ตามนัด
เริ่มเข้ารับวัคซีนในโรงพยาบาลที่กำหนดได้ตั้งแต่วันที่ 28 กรกฎาคม – 31 สิงหาคม 2564 โดยนำ QR Code พร้อมบัตรประจำตัวประชาชน/หนังสือเดินทาง ติดต่อเข้ารับบริการฉีดวัคซีน ตามวันนัดหมายกับโรงพยาบาลที่ท่านเลือกและชำระค่าบริการฉีดวัคซีนกับโรงพยาบาลโดยตรง